**Ηλεκτρονικό Καλάθι Περιφέρειας Δυτικής Ελλάδος**

Το «Καλάθι Προϊόντων της Περιφέρειας» είναι μια πρωτοβουλία σε όλες τις Περιφέρειες της χώρας με τους παρακάτω στόχους:

* Την τόνωση της αγροτικής και κτηνοτροφικής παραγωγής,
* Την ανταγωνιστικότητα και την πιστοποίηση των προϊόντων,
* Την σύνδεση του πρωτογενούς τομέα με την μεταποίηση,
* Την ενίσχυση των εξαγωγών.

Για την Περιφέρεια Δυτικής Ελλάδος, η πρωτοβουλία αυτή κρίνεται ως μείζονος σημασίας και ως εκ τούτου, εξειδικεύτηκε σε συγκεκριμένο Επιχειρησιακό Σχέδιο με τίτλο «**Καλάθι Προϊόντων Περιφέρειας Δυτικής Ελλάδας»**. Το σχέδιο περιλαμβάνει ενέργειες οι οποίες έχουν σκοπό να δημιουργήσουν ένα παραγωγικό και διατροφικό χάρτη από χαρακτηριστικά προϊόντα, τα οποία θα είναι: α) ιδιαίτερα τοπικά προϊόντα βασισμένα στην ισχυρή ταυτότητα και φήμη της περιοχής, και β) συνήθη τοπικά προϊόντα που βασίζονται σε συγκεκριμένες μεθόδους παραγωγής, η ποιότητα και η φήμη των οποίων οφείλονται σε σημαντικό βαθμό στην γεωγραφική τους προέλευση. Στις ενέργειες αυτές περιλαμβάνεται και το «Ηλεκτρονικό Καλάθι Προϊόντων ΠΔΕ».

Το κύριο αντικείμενο του «Ηλεκτρονικού Καλαθιού Προϊόντων» είναι ο σχεδιασμός και η ανάπτυξη μιας διαδικτυακής πλατφόρμας καθώς και εξειδικευμένων ηλεκτρονικών υπηρεσιών για την αποτύπωση του «καλαθιού» των τοπικών αγροτικών και μεταποιητικών προϊόντων της Δυτικής Ελλάδας και των παραγωγικών μονάδων του κλάδου. Επιμέρους, στα πλαίσια του έργου πρόκειται να πραγματοποιηθεί προμήθεια και εγκατάσταση εξοπλισμού, εγκατάσταση, πιλοτική και παραγωγική λειτουργία της υποδομής, εκπαίδευση χρηστών και διαχειριστών καθώς και εκτέλεση δράσεων προβολής και δημοσιότητας.

Η Διαδικτυακή Πύλη για το «Ηλεκτρονικό Καλάθι Προϊόντων» της ΠΔΕ, πρόκειται να αποτελέσει το περιβάλλον μέσα από το οποίο θα παρέχονται προσωποποιημένες και εξειδικευμένες, ηλεκτρονικές υπηρεσίες. Οι ηλεκτρονικές υπηρεσίες οι οποίες πρόκειται να σχεδιαστούν και να υλοποιηθούν στα πλαίσια του έργου από είναι:

**1. Βάση Δεδομένων**

Σχεδιασμός και υλοποίηση μιας ενιαίας, γεωχωρικά ενεργοποιημένης Βάσης Δεδομένων, στην οποία θα αποθηκεύεται το σύνολο της πληροφορίας που είναι απαραίτητη για τη λειτουργία της πύλης και των υπηρεσιών. Η πληροφορία που θα αποθηκεύεται, αφορά τόσο σε πληροφοριακά όσο και σε γεωχωρικά δεδομένα. Έτσι εκτός από την λειτουργικότητα της Διαδικτυακής Πύλης και των Ηλεκτρονικών Υπηρεσιών θα υποστηρίζεται και η δυνατότητα καταγραφής, παρουσίασης, παρακολούθησης και ανάλυσης δεδομένων, λαμβάνοντας υπόψη τη θέση στο γεωγραφικό χώρο.

**2. Παρατηρητήριο Τιμών**

Το Παρατηρητήριο Τιμών Προϊόντων Καλαθιού αποτελεί μια ειδική ηλεκτρονική υπηρεσία όπου οι χρήστες θα μπορούν:

• να συγκρίνουν τιμές ίδιων προϊόντων – διαφορετικών παραγωγών,

• να δουν τα σημεία διάθεσης και πώλησης αυτών των προϊόντων,

• Να δημιουργούν τα δικά τους ηλεκτρονικά καλάθια με το σύνολο των προϊόντων που επιθυμούν,

• Να ενημερώνονται για την πορεία των τιμών των προϊόντων σε επιλεγμένο χρονικό διάστημα.

**3. Γεω-πληροφοριακός χάρτης (Geo-Map) για τα προϊόντα του καλαθιού**

Ο Γεω-πληροφοριακός χάρτης (Geo-Map) θα αποτελεί διεπαφή του συστήματος με τους εξωτερικούς χρήστες. Πρόκειται για διαδικτυακή χαρτογραφική εφαρμογή που θα αναπτυχθεί με χρήση σύγχρονων, διαλειτουργικών τεχνολογιών/συστημάτων γεωγραφικής απεικόνισης και θα αξιοποιεί την υποδομή που θα έχει δημιουργηθεί στα πλαίσια υλοποίησης των υπόλοιπων υπηρεσιών, καθώς και τα ελεύθερα, εξειδικευμένα γεωχωρικά δεδομένα που είναι διαθέσιμα στην Ελλάδα και το εξωτερικό. Η λειτουργία της εφαρμογής θα βασίζεται στην άντληση δεδομένων από τη γεωχωρικά ενεργοποιημένη βάση δεδομένων, καθώς και στη χρήση δικτυακών υπηρεσιών διάχυσης γεωχωρικών δεδομένων. Πρακτικά, πρόκειται να αναπτυχθεί σύγχρονη πύλη γεωχωρικών πληροφοριών (Geoportal), η οποία θα εμπλουτισθεί με μια σειρά από εξειδικευμένα εργαλεία.

**4. Υπηρεσία Προτάσεων Συνταγών**

Η συγκεκριμένη υπηρεσία θα παρέχει στους χρήστες τη δυνατότητα επιλογής συνδυασμού τοπικών προϊόντων για τη δημιουργία συνταγών ή /και επιλογής από έτοιμες προτάσεις από ειδικούς (σεφ, μάγειρες).

Σκοπός της συγκεκριμένης υπηρεσίας είναι οι καταναλωτές να γνωρίσουν καλύτερα τα τοπικά προϊόντα και να αντλήσουν πληροφορίες για αυτά, να ενημερωθούν για τα ποιοτικά χαρακτηριστικά τους με απώτερο σκοπό να τα εντάξουν στη διατροφή τους.

Η Υπηρεσία Προτάσεων Συνταγών θα παρέχει τις εξής δυνατότητες :

• Επιλογή προϊόντος και παρουσίαση των χαρακτηριστικών του,

• Εμφάνιση προτάσεων συνδυασμού δύο ή περισσότερων τοπικών προϊόντων,

• Εμφάνιση τρόπων μαγειρέματος & συνταγών με βάση συγκεκριμένα προϊόντα,

• Επιλογή και συνδυασμός προϊόντων με βάση τις προσωπικές προτιμήσεις του κάθε καταναλωτή,

• Εμφάνιση έτοιμων προτάσεων που συνδυάζουν τοπικά προϊόντα.

**5. Διαδραστικές Mobile Εφαρμογές**

Στα πλαίσια του έργου, πρόκειται να αναπτυχθούν εξειδικευμένες διαδραστικές εφαρμογές, οι οποίες μπορούν να εγκατασταθούν και να λειτουργήσουν σε φορητές συσκευές (smartphones, ipad, κλπ). Οι εφαρμογές θα είναι ολοκληρωμένες, θα παρέχουν αυτονομία χρήσης, και θα μπορούν να «ανέβουν» στα κατάλληλα «app stores», απ’ όπου ο χρήστης θα μπορεί να τις κατεβάσει. Συγκεκριμένα, οι mobile εφαρμογές που πρόκειται να υλοποιηθούν στα πλαίσια του έργου είναι:

1. Εφαρμογή «Ηλεκτρονικό Καλάθι» για φορητές Συσκευές

Η εφαρμογή «Ηλεκτρονικό Καλάθι» προορίζεται για φορητές συσκευές και θα προσφέρει ολοκληρωμένες ηλεκτρονικές υπηρεσίες στους μελλοντικούς καταναλωτές του Ηλεκτρονικού Καλαθιού (B2C) της Περιφέρεια Δυτικής Ελλάδος. Στόχος της εφαρμογής είναι η άμεση πληροφόρηση των καταναλωτών για τα τοπικά προϊόντα και τοπικούς παραγωγούς, η αναζήτηση χαμηλότερων τιμών και η προβολή του αγροτικού χάρτη με σκοπό την βελτίωση της ανταγωνιστικότητας, την τόνωση της αγοράς αλλά και την σύσφιξη των δεσμών μεταξύ παραγωγών και καταναλωτών.

2. Εφαρμογή Ηλεκτρονικό Αγροτικό «Magazino» για φορητές Συσκευές

Η εφαρμογή Ηλεκτρονικό Αγροτικό «Magazino» πρόκειται να αναπτυχθεί επιπρόσθετα και για φορητές συσκευές, με σκοπό την διάδοση της υπάρχουσας πληροφορίας σε χρήστες έξυπνων συσκευών.

**6. Ηλεκτρονικό Αγροτικό «Magazino»**

To Ηλεκτρονικό Αγροτικό «Magazino» αποτελεί μια υπηρεσία μέσω της οποίας θα δημιουργούνται ηλεκτρονικά τεύχη που θα περιέχουν θέματα όπως νομοθεσίες, αρρώστιες προϊόντων, τρόποι καλλιέργειας κ.α. καθώς και εκδηλώσεις παρουσίασης προϊόντων. Η θεματολογία του Ηλεκτρονικού Αγροτικού «Magazino» θα υποστηρίζεται και από πολυμεσικό υλικό όπως video, εικόνες, κλπ. Σκοπός είναι η διάδοση της διαθέσιμης πληροφορίας στους χρήστες της διαδικτυακής πλατφόρμας καθώς στους απλούς επισκέπτες.

**7. Υπηρεσία Δικτύωσης Αγροτικού Χώρου**

Η υπηρεσία δικτύωσης αγροτικού χώρου έχει ως σκοπό την κοινωνική δικτύωση των παραγωγών, επαγγελματιών αλλά και απλών χρηστών. Στόχος της συγκεκριμένης υπηρεσίας είναι να δημιουργηθεί μια κοινότητα η οποία να προωθεί τα τοπικά προϊόντα, να δημιουργεί θεματικά αντικείμενα γύρω από αυτά, να προωθήσει την ανταλλαγή απόψεων μεταξύ των μελών κλπ. Η συγκεκριμένη υπηρεσία αποτελεί τον «συνδετικό κρίκο» μεταξύ παραγωγών, συνεταιρισμών, μεταποιητών και φορέων. Οι χρήστες του «δικτύου» θα μπορούν να δηλώνουν πληροφοριακά στοιχεία για τον εαυτό τους (προφίλ) και να δημιουργούν προσωπικές σελίδες των οποίων θα έχουν την αποκλειστική ευθύνη διαχείρισης.

**8. Υπηρεσία Ηλεκτρονικής Προώθησης**

Η υπηρεσία ηλεκτρονικής προώθησης θα παρέχει την δυνατότητα στους χρήστες να εναποθέτουν και να δημιουργούν μια «αποθήκη» με ενημερωτικά video, spots και banners. Σκοπός της υπηρεσίας είναι η προώθηση των τοπικών προϊόντων μέσω της πλατφόρμας σε δυνητικούς μεγάλους πελάτες των προϊόντων του καλαθιού όπως υπεραγορές, αλυσίδες πώλησης προϊόντων, εξαγωγικούς συνεταιρισμούς, φορείς άλλων χωρών, κλπ. Οι χρήστες θα έχουν την δυνατότητα με απλές διαδικασίες να μπορούν να ανεβάζουν σε μία ηλεκτρονική «αποθήκη» όλο το πολυμεσικό και ενημερωτικό υλικό που θα συνδράμει στην προώθηση των προϊόντων του καλαθιού και την ενίσχυση της εξαγωγικής τους δύναμης. ενημερωτικό υλικό.

**9. Υπηρεσία Ηλεκτρονικών Δημοσκοπήσεων/ Διαγωνισμών**

Η υπηρεσία θα δίνει την δυνατότητα στους διαχειριστές να διενεργούν ηλεκτρονικές δημοσκοπήσεις / διαγωνισμούς για θέματα κοινού ενδιαφέροντος όπου θα οι επισκέπτες να παραθέσουν τη γνώμη τους και να υποβάλουν σχόλια σχετικά με το θέμα, να δουν τα αποτελέσματα από παλαιότερες ψηφοφορίες καθώς και να συμμετάσχουν σε όλους τους ενεργούς διαγωνισμούς.

**10. Ηλεκτρονικά Gadgets**

Ειδικά ηλεκτρονικά gadgets πρόκειται να αναπτυχθούν και να ενσωματωθούν, ως υπηρεσίες, στη διαδικτυακή πλατφόρμα. Συγκεκριμένα, πρόκειται να υλοποιηθούν τα ακόλουθα gadget:

• Υπηρεσία Καιρού,

• Newsletter,

• Ημερολόγιο εκδηλώσεων,

• Εποχικά προϊόντα, κ.α

**11.** **Ηλεκτρονικό Δημοπρατήριο Αγροτικών Προϊόντων και Προϊόντων Ιχθυοκαλλιέργειας.**

Μέσω της υπηρεσίας, πρόκειται να διατίθενται ειδικές ηλεκτρονικές φόρμες προσφοράς/ ζήτησης, απ’ όπου τόσο οι παραγωγοί όσο και οι καταναλωτές θα μπορούν να οργανώσουν σημεία πώλησης/ αγοράς προϊόντων, απ’ ευθείας, σε διαπραγματεύσιμη τιμή. Σκοπός της υπηρεσίας είναι να προσφέρει ένα διαδικτυακό εργαλείο το οποίο θα φέρνει σε επαφή παραγωγούς ή συνεταιρισμούς παραγωγών με τους καταναλωτές.